Dialuna mainta 15 di maart, Prome Minister Evelyn Wever-Croes tawata presente na e inauguracion oficial di e Tech Lab di Universidad di Aruba. Esaki ta un pilot cu yama Fofoti Tech Lab. E ta un proyecto di e studiantenan mes cu a entrega un propuesta na Futura-Edutech y a gana esaki y awe por a wak e producto final.
E proyecto aki a wordo cubri pa proyecto Edutech y ta inclui 10 VR (Virtual Reality) headset y 10 laptop. Cu esakinan e studiante por compromete mas y miho den e materia cu e ta studia. E sistema normal di un estudio ta trata di entre otro lesnan dilanti klas, charlanan y lesamento di hopi buki. E diferencia di e sistema di VR ta cu e studiante ta siña den e omgeving di e VR cu ta haci cu si acaso e studiante haci un fout, lo no tin ningun consecuencia ya cu e ta den un ambiente safe. Cu otro palabra e tecnologia aki ta trece e realidad di pafo den e klas.
Prome Minister a keda hopi impresiona cu e echo cu pa prome biaha un proyecto asina grandi y importante a wordo diseña, prepara y ehecuta den su totalidad pa e studiantenan. E mandatario ta gradici y felicita e grupo di studiante di Universidad di Aruba, no solamente di a prepara un bon proyecto y gana e fondonan di Edutech, sino pa e echo cu proyectonan asina lo yuda nan y tur e studiantenan cu bin despues di nan. E proyecto aki ta facilita e stage di studiantenan ya cu e VR ta duna nan un miho idea di loke nan lo por spera y asina nan lo tin un stage mas exitoso y esaki ta prepara nan miho pa nan futuro trabou.
E mandatario ta manda su palabranan di gradicimento pa Futura cu e proyecto aki por a bira un realidad, y ta gradici y felicita Universidad di Aruba y e grupo di studiante cu e realisacion di e proyecto aki.
"Mi kier tuma e oportunidad pa invita tur scol cu no a aplica ainda pa e ciclo 7 di Edutech, pa haci esaki pronto ya cu ultimo dia pa inscribi e proyecto di bo scol ta dia 18 di April. Inscribiendo bo scol, bo tambe tin chens di gana fondo pa proyectonan interesante asina y nos tur lo sigui traha hunto na e beneficio di educacion di Aruba", Prome Minister a expresa.